Jørgen S. Lundsgaard (KF), 2011-01-25:
Jeg vil lige komme med en kommentar om atomkraft, for om ikke andet har Klimakommissionen påvist, at atomkraft er dyrere end vindkraft.
Tallene kommer fra de sidste atomkraftværker, der er blevet bygget i Finland.
Alle Folketingets partier synes at være enige om, at Danmark skal være uafhængig af fossile brændsler i 2050.
Det tegner godt for vores miljø, for vores forsyningssikkerhed og for vores bidrag til at nedsætte den globale opvarmning, og det er en enestående chance for dansk erhvervsliv og for at kunne sikre vores velfærd.
Vi i Folketinget har nu opgaven at få målet udmøntet politisk i lovgivning.
Klimakommissionens anbefaling var at begynde med kendt teknologi, hovedsagelig i forbindelse med vind og biomasse.
Klimakommissionen påviste også, at hvis ikke andet bliver udviklet, kan det lade sig gøre at blive uafhængig ved hjælp af kendt teknologi, og Danmark er allerede godt i gang.
Vindmølleindustrien fylder allerede godt i nationalindkomsten, og vi skal snart i gang med tredjegenerationsbiobrændselsanlæg.
Og her fylder den biokemiske industri som Novo og Danisco godt på den internationale arena.
Forudsætningen for, at dette kan fortsætte og udvikle sig, er et stabilt hjemmemarked med gode testfaciliteter.
Men også nye teknologier er på vej, f.eks. brændselsceller, geotermisk varme og solvarme eventuelt kombineret med varmepumper.
Og nye vil komme til.
Dem skal Danmark også være parat til at være med i med en fokuseret indsats på vores kernekompetencer og midler til forskning, udvikling og demonstration.
Men det koster alt sammen penge, rigtig mange penge, selv om Klimakommissionen har påpeget, at det er nødvendigt og i sidste ende ikke dyrere.
Det er penge til drift, der skal ombyttes med penge til investeringer, og her er der ikke råd til fejltagelser.
Samtidig skal man ikke være blind for, at det er en af statens helt store pengemaskiner, der røres ved.
Vi skal derfor klare omstillingen til grøn energi, samtidig med at statskassen får sit provenu.
Dette er muligt, men det vil kræve en væsentlig omlægning af vores skattesystem og afgiftssystem.
Men det er den økonomiske ansvarlighed, vi er nødt til at vise, og som vi skylder os selv.
Omstillingerne gennemføres billigst i forbindelse med en naturlig udskiftning af den eksisterende infrastruktur.
Desuden er det afgørende for statens og erhvervslivets investeringer i omlægningen, at der er sikkerhed i form af faste, stabile og langsigtede rammer for energipolitikken.
Det er vigtigt, at de politiske rammer fastlægges med øje for sammenhængen i hele energisystemet.
Det er klar tale.
Men selv med en usikkerhed om de fremtidige teknologiske løsninger og en usikkerhed om, hvordan energisystemet ser ud på langt sigt, er der en række initiativer, som det vil være fornuftigt at iværksætte nu.
Så en klar udmelding nu er med til at forhindre kommende fejlinvesteringer og vil samtidig skabe tiltro hos erhvervslivet, hos borgerne og hos energiselskaberne, og det er dette, regeringen ønsker at opnå med sin strategiplan for uafhængighed af fossil energi i 2050.
Med hensyn til klare mål har Danmark i EU jo forpligtet sig til at nå en andel af vedvarende energi på 30 pct. i 2020.
Jeg tror på, vi når det og mere til, hvis vi sammen laver en langsigtet energiaftale, som kan række helt til 2050.